Solidaritat i esport de la mà amb la IV Sant Silvestre de Llíria
19 de desembre de 2016

La inscripció a la carrera del dia 28 es farà amb una aportació de menjar no perible o amb un donatiu a l'Associació Espanyola Contra el Càncer de Llíria

(19 des. 2016).- Per quart any consecutiu, la regidoria d'Esports de l'Ajuntament de Llíria ha organitzat, per al dia 28, la Sant Silvestre Solidària, una carrera per circuit urbà amb un recorregut total de 3 km, l'objectiu del qual és el de recaptar fons per a la junta local de l'Associació Espanyola Contra el Càncer, així com el d'arreplegar aliments per a Cáritas Llíria.

L'eixida s'efectuarà a les 20 hores des de la plaça Major. Es tracta d'una prova per a totes les edats i categories en què la diversió, com cada any, està assegurada. Les persones interessades en participar hauran d'inscriure's en l'oficina de l'àrea d'esports en el Pavelló Pla de l'Arc, en l'Espai Jove o en la piscina coberta municipal, fins al dia 27. Així mateix, podran fer-ho en els comerços Ferreteria les Reixes, Carnisseria Villanueva, Piscinas H2O, Horno Santa Ana, Menuts Rodrigo, Forn el Duc, Avantours Viatges, Sport Moros i Caixa Popular.

Per a efectuar la dita inscripció, els corredors hauran d'aportar una quantitat mínima d'1 quilo d'aliments no peribles o fer una donació, el mateix dia de la prova, mínima d’1 euro, a l'Associació Espanyola Contra el Càncer de la localitat edetana. Eixe dia les inscripcions es duran a terme en la porta de l'ajuntament, des de les 18.30 hores fins mitja hora abans de l'inici.